CELEX: 32012D0020
Language: sl
Date: 2012-01-06 00:00:00
Title: 2012/20/EU: Sklep Komisije z dne 6. januarja 2012 o določitvi pravil in postopkov v zvezi s strokovnjaki za nacionalne račune, ki Komisiji zagotavljajo pomoč v skladu z Uredbo Sveta (ES) št. 479/2009 o uporabi Protokola o postopku v zvezi s čezmernim primanjkljajem, ki je priloga k Pogodbi o ustanovitvi Evropske skupnosti (notificirano pod dokumentarno številko C(2011) 9973)

10.1.2012   
            
            
               SL
            
            
               Uradni list Evropske unije
            
            
               L 6/10
            
         SKLEP KOMISIJE
   z dne 6. januarja 2012
   o določitvi pravil in postopkov v zvezi s strokovnjaki za nacionalne račune, ki Komisiji zagotavljajo pomoč v skladu z Uredbo Sveta (ES) št. 479/2009 o uporabi Protokola o postopku v zvezi s čezmernim primanjkljajem, ki je priloga k Pogodbi o ustanovitvi Evropske skupnosti
   (notificirano pod dokumentarno številko C(2011) 9973)
   (2012/20/EU)
   EVROPSKA KOMISIJA JE –
   ob upoštevanju pogodbe o delovanju Evropske unije,
   ob upoštevanju Uredbe Sveta (ES) št. 479/2009 z dne 25. maja 2009 o uporabi Protokola o postopku v zvezi s čezmernim primanjkljajem, ki je priloga k Pogodbi o ustanovitvi Evropske skupnosti (1), in zlasti člena 12(1) Uredbe,
   ob upoštevanju naslednjega:
   
               (1)
            
            
               Uredba (ES) št. 479/2009 določa, da Komisija (Eurostat) ocenjuje kakovost podatkov, ki se uporabljajo pri postopku v zvezi s čezmernim primanjkljajem (v nadaljnjem besedilu: EDP), vključno z metodološkimi obiski. Pri izvedbi takih obiskov lahko Komisiji (Eurostatu) pomagajo strokovnjaki za nacionalne račune.
            
         
               (2)
            
            
               Določiti je treba pravila in postopke za izbor strokovnjakov ob upoštevanju ustrezne porazdelitve strokovnjakov po državah članicah in ustrezne rotacije strokovnjakov med državami članicami, organizacije njihovega dela in finančnih podrobnosti –
            
         SPREJELA NASLEDNJI SKLEP:
   Člen 1
   Pravila in postopki za izbor strokovnjakov za nacionalne račune, ki Komisiji (Eurostatu) zagotavljajo pomoč pri obiskih v državah članicah v skladu s členom 12(1) Uredbe (ES) št. 479/2009, za organizacijo njihovega dela ter delitev stroškov takih obiskov med Komisijo in nacionalnim organom, ki predlaga strokovnjake in je pristojen za poročanje v okviru postopka čezmernega primanjkljaja, so določeni v Prilogi k temu sklepu.
   Člen 2
   Ta sklep se uporablja za pomoč iz člena 12(1) Uredbe (ES) št. 479/2009 od 1. januarja 2012.
   Člen 3
   Ta sklep je naslovljen na države članice.
   
      V Bruslju, 6. januarja 2012
      
         
            Za Komisijo
         
         Algirdas ŠEMETA
         
            Član Komisije
         
      
   
   
      (1)  UL L 145, 10.6.2009, str. 1.
   
      PRILOGA
      1.   Seznam strokovnjakov za nacionalne račune
      
      Komisija (Eurostat) na podlagi predlogov, ki jih pošljejo nacionalni organi, pristojni za poročanje v okviru postopka čezmernega primanjkljaja, pripravi seznam strokovnjakov za nacionalne račune. Seznam se redno posodablja.
      2.   Opredelitev strokovnjaka za nacionalne račune
      
      Strokovnjaki za nacionalne račune so specializirani za poročanje in statistiko v okviru EDP. Strokovnjakom Komisije za EDP zagotavljajo podporo pri izvedbi obiskov v državi članici. V tej vlogi strokovnjaki na področju nacionalnih računov zagotavljajo neodvisno strokovno podporo in ne predstavljajo stališča države članice.
      3.   Izbor strokovnjakov
      
      Komisija (Eurostat) za izjemne obiske po potrebi izbere enega ali več nacionalnih strokovnjakov, ki med obiskom spremljajo njene strokovnjake. Strokovnjaki se izberejo s seznama tako, da posamezni strokovnjak v treh letih pri obiskih sodeluje največ trikrat.
      4.   Povračilo stroškov nacionalnemu organu, pristojnemu za poročanje v okviru EDP
      
      Zneski povračila potnih stroškov, dnevnega nadomestila za stroške bivanja in dnevnega pavšalnega nadomestila se izračunajo v skladu s Sklepom Komisije z dne 5. decembra 2007 Predpisi o nadomestilih za zunanje strokovnjake, ki jih Komisija povabi k sodelovanju (1).
      5.   Zaupnost
      
      Pred obiskom spremljevalni strokovnjak podpiše izjavo o zaupnosti v zvezi z vsebino, časom in praktičnimi vidiki organizacije obiska.
      
         (1)  C(2007) 5858.